"Mhux se jiskoraġġuni" – Kevin Cutajar,lil dawk li ppruvaw jiddieħku bih Id-Deputat Parlamentari Kevin Cutajar f'kitba fuq is-sit soċjali tiegħu qal l-kummenti u kitbiet biex jippruvaw jiddieħku bih mhux se jiskoraġġuh milli jkompli jaħdem biex persuni b'diżabilità ma jkunux trattati b'dan il-mod. Id-Deputat Nazzjonalista Kevin Cutajar rringrazzja lil dawk kollha li wrew solidarjetà miegħu u qal li kien jistenna li fl-2021, il-poplu ikun matur biżżejjed biex jikritika l-argument u mhux il-persuna nnifisha. Wara dak li nkiteb, il-Kummissjoni għad-Drittijiet tal-Persuni b'Diżabilità qalet li wara li għamlet kuntatt mad-Deputat Parlamentari Kevin Cutajar, il-Kummissjoni se tkun qiegħda tieħu azzjoni skont ix-xewqa tiegħu. Il-Kummissjoni iddikjarat li mhux se taċċetta li jsir l-ebda diskors dispreġjattiv fil-konfront tal-persuni b'diżabilità. Qalet li għan tagħha huwa li d-diżabilità tiġi inkluża fil-liġi kontra kliem ta' mibegħda biex persuni b'diżabilità wkoll igawdu protezzjoni bħal gruppi soċjali oħra. Kemm il-Partit Laburista kif ukoll il-Partit Nazzjonalista kkundannaw l-attakki li saru fuq il-mezzi soċjali fuq d-Deputat Nazzjonalista Kevin Cutajar.